20.9.2022.
HR
Službeni list Europske unije
C 361/9 četvrtak, 24. ožujka 2022.
22. zahtijeva od EU-a da temeljito preispita svoje strategije za osiguravanje potpune neovisnosti od ruske opskrbe u pogledu svojih kritičnih sirovina i naglašava da povratak na prijašnje stanje više nije moguć; poziva na ponovnu izgradnju lanaca opskrbe i na to da se trgovina provodi na način kojim se jamči neovisnost o ruskoj opskrbi;
23. poziva na promicanje i pojednostavnjenje pristupa mjerama energetske učinkovitosti kako bi se smanjilo troškovno opterećenje poljoprivrednika i ribara u pogledu izravnih unosa energije; napominje da, iako postoji golem potencijal za proizvodnju obnovljive energije vjetra i solarne energije na poljoprivrednim gospodarstvima, i dalje postoje znatne prepreke i izazovi za obnovljive izvore energije malih razmjera; poziva Komisiju i nacionalna tijela da riješe pitanje glavnih prepreka koje su poljoprivrednici utvrdili u proizvodnji obnovljive energije, a to su složeni postupci izdavanja dozvola i subvencija, visoki troškovi ulaganja, dugo razdoblje povrata i ograničen pristup kreditima;
24. naglašava da sastavni dio akcijskog plana EU-a za jamčenje sigurnosti opskrbe hranom u EU-u mora biti strategija za povećanje energetske neovisnosti EU-a o ruskoj opskrbi, uključujući potpuno napuštanje projekata Sjeverni tok i Sjeverni tok 2, uz istodobno održavanje energetske sigurnosti EU-a;
25. poziva Komisiju da procijeni mogućnost i izvedivost mobilizacije dodatne financijske potpore za najpogođenije sektore te da poduzme hitne, ciljane i privremene mjere kako bi se poljoprivrednicima pomoglo u ublažavanju posljedica znatnog povećanja cijena gnojiva;
26. konstatira da bi trebalo što prije i u najvećoj mogućoj mjeri iskoristiti alternativne organske izvore hranjivih tvari i kruženje hranjivih tvari kako bi se smanjila ovisnost o kemijskim gnojivima; poziva Komisiju da se pozabavi zakonodavnim i praktičnim preprekama ostvarenju tog rješenja kako bi se smanjila ovisnost o uvozu gnojiva, najprije prelaskom na organska gnojiva, a zatim daljnjom potporom istraživanju i novim inovacijama na razini EU-a; posebno poziva Komisiju da poduzme potrebne mjere, uključujući one zakonodavne prirode, kako bi se poboljšala upotreba organskih gnojidbenih proizvoda dobivenih iz kanalizacijskog mulja, prerađenog stajskog gnoja, biouglja i izmeta kukaca u cilju zamjene kemijskih gnojiva, u skladu s ciljevima strategije „od polja do stola”;
27.
ističe međusobnu povezanost održivosti i povećane kružnosti u poljoprivredi, uz odmicanje od ovisnosti o fosilnim gorivima, uvoza energije i kemijskih gnojiva te iskorak prema zelenijim, obnovljivim alternativama;
28. poziva Komisiju da povisi granične vrijednosti za primjenu dušika iz stajskog gnojiva, kao što je oporabljeni dušik iz stajskog gnoja tj. RENURE (engl.
REcovered Nitrogen from manURE), kao alternativu korištenju kemijskih gnojiva, u skladu s graničnim vrijednostima za gnojiva; poziva Komisiju i da razmotri mogućnost uvođenja privremenog odstupanja kako bi se brzo smanjio trošak gnojiva i da radi na dugoročnom okviru kako bi se poboljšala kružnost poljoprivrednih gospodarstava i smanjila ovisnost o resursima iz trećih zemalja;
29. poziva Komisiju da državama članicama omogući fleksibilnost kako bi poljoprivrednicima mogle privremeno dopustiti poljoprivrednu proizvodnju na ekološki značajnim površinama i, ako je potrebno, korištenje sredstava za zaštitu bilja i gnojiva;
30. u svjetlu izvanrednih okolnosti prepoznaje hitnu potrebu za privremenim i reverzibilnim mjerama za povećanje proizvodnje u EU-u u sezoni žetve 2022.
kako bi se doprinijelo sigurnosti opskrbe hranom u EU-u; poziva Komisiju da, s obzirom na potrebu za prevladavanjem trenutačnog manjka proteinskih usjeva, ubrza administrativne postupke kako bi se tijekom prijelazne godine ZPP-a omogućilo korištenje zemljišta na ugaru za proizvodnju usjeva za prehranu ljudi ili životinja, bez povećanja ovisnosti o sirovinama; u tom pogledu poziva na to da se prednost da proteinskim usjevima; poziva Komisiju da na vrijeme ponovno ocijeni situaciju i po potrebi predloži daljnje odgovarajuće mjere za 2023.;
31. smatra da bi trebalo ocijeniti i dalje razvijati promjene u sustavima sadnje kako bi se osiguralo više domaće hrane i hrane za životinje tijekom sezone uzgoja 2022.
te poboljšali proizvodni sustavi i omogućio planirani razvoj prema većoj autonomiji u srednjoročnom i dugoročnom razdoblju;